Јанко се највероватније 1808, у време дужег примирја, оженио Зорандом-Кумријом Тркић из Сремске Митровице, кћерком познатог шабачког велетрговца Томе Тркића и Јованке (Јоване) Тркић. Тома Тркић је био заточен у Шапцу у време сече кнезова, да би се после ослобађања са породицом иселио у Сремску Митровицу. О Тркићима говоре Вук Караџић и у спеву "Србијанка" Сима Милутиновић Сарјалија За потребе сватова, пре довођења младе из Сремске Митровице у Шабац, где је било венчање, прокрчен је кроз шуму пут, који је тада био назван „Цинцар-Јанков пут“. Према породичном предању венчани кум био је војвода Јаков Ненадовић, ручни девер младе Хајдук-Вељко Петровић, а стари сват Стојан Чупић „Змај од Ноћаја“.